**Informatīvais ziņojums**

**“Par Eiropas Savienības Vispārējo lietu padomes 2016. gada 16. februāra sanāksmē izskatāmajiem jautājumiem”**

**1. Eiropas Savienības Ministru padomes sanāksmes darba kārtība**

2016. gada 16. februārī Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. VLP darba kārtībā ir iekļauti šādi jautājumi:

1. Eiropadomes secinājumu īstenošana;
2. Gatavošanās Eiropadomes sanāksmei 2016. gada 18. un 19. februārī;
3. Gatavošanās Eiropadomes sanāksmei 2016. gada 17. un 18. martā;
4. Iestāžu nolīguma par labāku likumdošanas procesu ieviešana.
5. **Eiropadomes secinājumu īstenošana**

Plānots, ka Vispārējo lietu padomē, ar skatu uz 18./19. februāra Eiropadomi, ministri pievērsīsies 2015. gada 17./18. decembra Eiropadomē pieņemto lēmumu īstenošanas gaitai migrācijas krīzes risināšanai.

Decembrī valstu un valdību vadītāji uzsvēra nepieciešamību steidzami strādāt pie jau pieņemto lēmumu ieviešanas, jo īpaši attiecībā uz migrācijas pārvaldības centru (*hotspots*) darbību, patvēruma meklētāju pārvietošanu un atgriešanu. Patvēruma meklētāju pārvietošanas procesa sekmīgai norisei būtiska ir migrācijas pārvaldības centru darbība. Šobrīd no 11 migrācijas pārvaldības centriem darbojas 4 (3 Itālijā un 1 Grieķijā). Savukārt no kopumā 160 000 patvēruma meklētājiem uz citām ES dalībvalstīm - Beļģiju, Franciju, Īriju, Lietuvu, Luksemburgu, Nīderlandi, Portugāli, Somiju, Spāniju, Vāciju un Zviedriju - ir pārvietoti 481 patvēruma meklētājs (202 no Grieķijas un 279 no Itālijas). Savukārt no trešajām valstīm uz Eiropas valstīm - Beļģiju, Čehiju, Itāliju, Īriju, Lihtenšteinu un Šveici - ir pārvietoti 779 patvēruma meklētāji. Kopš 2015. gada sākuma Grieķija piespiedu kārtā ir atgriezusi 16 131 migrantu, savukārt brīvprātīgās atgriešanas ietvaros - 3 460 ekonomiskos migrantus. Itālija 2015. gadā piespiedu kārtā ir atgriezusi vairāk nekā 14 000 personas. Kopš 2015. gada septembra FRONTEX organizētajos kopīgos atgriešanas lidojumos ir atgrieztas kopumā 683 personas uz Kosovu, Nigēriju, Albāniju, Pakistānu, Armēniju un Gruziju. Eiropas Ārējās darbības dienests un Eiropas Komisija ir uzsākusi augsta līmeņa dialogus ar izcelsmes un tranzīta valstīm par migrācijas jautājumiem, t.sk. par nelegālo migrantu atgriešanu un atpakaļuzņemšanu. Prioritāri sadarbība atgriešanas un atpakaļuzņemšanas pasākumu stiprināšanai ir uzsākta ar Pakistānu, Afganistānu un Bangladešu. Tāpat sarunas tiek turpinātas ar virkni Āfrikas valstu (Etiopiju, Nigēru, Čadu, Maroku, Tunisiju, Nigēriju, Senegālu, valstīm lejpus Sahāras, Āfrikas raga valstīm, Rietumāfrikas valstīm, visām Ziemeļāfrikas kaimiņu valstīm).

Lai nosargātu Šengenas integritāti, Eiropadome uzsvēra, ka ir jāatgūst kontrole pār ES ārējām robežām. Steidzami jārisina nepilnības, nodrošinot sistemātiskas drošības pārbaudes attiecīgajās datubāzēs, un jānovērš dokumentu viltošana. Padomē ekspertu līmenī ir uzsākta Eiropas Komisijas 2015. gada 15. decembra priekšlikuma par Eiropas robežu un krasta apsardzes izveidi izskatīšana, ņemot vērā Eiropadomes aicinājumu Padomei panākt vienošanos Nīderlandes prezidentūras laikā. Tāpat eksperti strādā pie grozījumiem esošajā regulējumā par pārbaužu pie ārējām robežām pastiprināšanas attiecīgajās datubāzēs. ES dalībvalstu iekšlietu ministri par abiem priekšlikumiem diskutēs 25. februāra Tieslietu un iekšlietu padomē.

Eiropadome aicināja uzlabot pasākumus cilvēku kontrabandas un tirdzniecības apkarošanas jomā. 2015. gada 27. maijā apstiprinātais ES rīcības plāns cīņai pret migrantu kontrabandu par prioritātēm izvirza policijas un tiesu sistēmas reakcijas pastiprināšanu, informācijas apkopošanas un apmaiņas uzlabošanu, migrantu kontrabandas apkarošanas un palīdzības neaizsargātiem migrantiem pastiprināšanu, ciešāku sadarbību ar trešajām valstīm. Šos jautājumus uzrunā augsta līmeņa dialogos par migrāciju ar trešajām valstīm, t.sk. Augsta līmeņa konferencē Austrumu Vidusjūras – Rietumbalkānu migrācijas ceļam, Valetas samitā un ES-Turcijas samitā. Eiropolā ir izveidots Eiropas migrantu kontrabandistu apkarošanas centrs. Ir uzsākta ES militārās operācijas EUNAVFOR Med Sophia Vidusjūrā otrā fāze, kas neļauj kontrabandistiem nesodītiem darboties starptautiskajos ūdeņos. Šobrīd pret 46 personām tiek veikta tiesvedība, 8 954 migranti ir izglābti, vismaz 74 peldlīdzekļi iznīcināti. Pirmo reizi trīs gados Centrālās Vidusjūras migrācijas ceļā migrācijas plūsma ir samazinājusies par 9%.  Šobrīd Padome strādā pie Padomes secinājumiem par migrantu kontrabandu, kuros, piemēram, aicinās sekmēt ES Rīcības plāna pret migrantu kontrabandu īstenošanu, risināt migrantu kontrabandas pamatcēloņus, veicināt informācijas kampaņu īstenošanu par nelegālās migrācijas riskiem, tāpat aicinās vēl vairāk pastiprināt informācijas apmaiņu.

Eiropadome lūdza ātri pabeigt darbu pie ES un Turcijas 2015. gada 29. novembra paziņojuma un ES un Turcijas rīcības plāna ieviešanas, kā arī 3 mljrd. eiro mobilizēšanas atbalstam Turcijā esošajiem bēgļiem. 3. februārī ES dalībvalstis panāca vienošanos par finansiālās palīdzības Turcijai 3 mljrd. eiro apmērā mobilizēšanu caur Eiropas Komisijas izveidoto Bēgļu atbalsta instrumentu Turcijai laikā no   
2016. līdz 2017. gadam. Vienošanās ir panākta par palīdzības sniegšanas pārvaldību, kā arī par ES budžeta daļas un ES dalībvalstu iemaksu proporciju – ES dalībvalstu (izņemot Kipru) kopējais divpusējo iemaksu apjoms sastādīs 2 mljrd. eiro un ES budžeta daļas apjoms - 1 mljrd. eiro. Latvijai divpusējā iemaksa saskaņā ar nacionālā kopienākuma (NKI) atslēgu sastāda 3.6 mlj. eiro.

Līdz 18./19. februāra Eiropadomei Nīderlandes prezidentūra, Eiropas Komisija un Augstā pārstāve sagatavos ziņojumu par paveikto pieņemto lēmumu migrācijas jomā īstenošanā.

1. **Gatavošanās Eiropadomes sanāksmei 2016. gada 18. un 19. februārī**

VLP tiks izskatīts 2016. gada 18.-19. februāra Eiropadomes secinājumu projekts.

Eiropadomē plānots izskatīt sekojošus jautājumus:

* Pēc decembra Eiropadomes turpinājās konsultācijas un diskusijas starp ES partneriem par Apvienotās Karalistes piedāvātajām ES reformām. Diskusiju rezultātā 2. februārī Eiropadomes priekšsēdētājs piedāvāja konkrētus priekšlikumus, kā risināt Lielbritānijas rosinātos jautājumus.

Priekšlikums paredz sekojošo:

A sadaļa – ekonomiskā pārvalde - eirozonas valstis turpina attīstīt vienotas valūtas telpu, nediskriminējot ne-eiro zonas valstu tiesības un intereses; ES likumdošana par Banku Savienību attieksies tikai uz eirozonas valstīm un tām valstīm, kas ir noslēgušas atsevišķu vienošanos ar ECB; ārkārtas pasākumi eirozonas finanšu stabilitātes nodrošināšanai neparedzēs budžeta saistības ne-Eirozonas valstīm vai valstīm, kas nav Banku Savienībā; ja gadījumā šādi pasākumi tomēr tiks finansēti no ES kopējā budžeta, tad tiks izstrādāts mehānisms, kā to kompensēt ne-Eirozonas valstīm. Norādīts, ka nav pieļaujama situācija, kad ne-Eirozonas valstis kavē vai traucē to tiesību aktu ieviešanu, kas tieši attiecas uz eiro zonas darbību, kā arī ne-Eirozonas valstu finanšu stabilitāte ir pašu valstu kompetento institūciju atbildībā, ja vien tas neattiecas uz visas ES finanšu stabilitāti;

B sadaļa – konkurētspēja – ES ir stingra apņemšanās veicināt konkurētspēju un stiprināt tirdzniecības attiecības ar valstīm, kur strauji aug ekonomiskais potenciāls. Atzīst birokrātisko šķēršļu mazināšanas nepieciešamību;

C sadaļa – suverenitāte - “ciešākas savienības” (*ever closer union*) jēdziens ļauj dalībvalstīm izvēlēties, vai iesaistīties tālākā ES integrācijā; piešķir plašākas pilnvaras nacionālajiem parlamentiem subsidiaritātes principa ievērošanas uzraudzīšanā – iespēja 12 nedēļu laikā, savācot vairāk nekā 55 % no nacionālajiem parlamentiem piešķirtajām balsīm, sniegt iebildumus, par kuriem tālāk Padomes prezidentūrai ir jārīko Padomes padziļināta diskusija, pēc kuras Padome var apstādināt darbu pie šī tiesību akta Padomē, ja nav novērstas nacionālo parlamentu paustās bažas (t.s. “sarkanā kartīte”);

D sadaļa - sociālie pabalsti un brīva kustība – tiek piedāvāta jau esošo ES tiesību aktu interpretācija (iespēja izmantot Līgumā iestrādāto atrunu par ierobežojumiem brīvai darbaspēka kustībai, pamatojoties uz sabiedriskās kārtības, sabiedriskās drošības un sabiedrības veselības apsvērumiem), kā arī izmaiņas ES sekundārajos tiesību aktos (iekļaut attiecīgajā regulā “*emergency brakes*” – pamatojoties uz draudu sabiedriskajām interesēm, citu ES valstu pilsoņiem ierobežot piekļuvi *„in-work welfare benefit”* (piemaksa nodarbinātajiem ar zemiem ienākumiem), ja nav nostrādāts ilgāk par četriem gadiem; iekļaut Regulā Nr.883/2004 iespēju indeksēt saskaņā ar Regulu Nr.883/2004 eksportējamos bērnu pabalstus atbilstoši tās valsts dzīves standartam, kurā bērns uzturas).

* Gatavojoties marta Eiropadomei, valstu un valdību vadītāji izvērtēs iepriekš pieņemto lēmumu īstenošanas gaitu migrācijas jomā. Sagaidāms, ka Eiropadome īpaši pievērsīsies ar ES ārējās robežas aizsardzību un atpakaļatgriešanu saistītiem jautājumiem. Tiks izvērtēts progress darbā pie virknes tiesību aktu priekšlikumu, kas skar migrācijas politiku un ārējās robežas pārvaldību. Valstu un valdību vadītāji arī izvērtēs ES – Turcijas kopējā rīcības plānā ietverto pasākumu īstenošanu.
* Eiropadome formāli apstiprinās eirozonas ekonomikas politikas rekomendācijas. Eirozonai tiek rekomendēts īstenot politiku, kas vērsta uz strukturālām reformām un makroekonomisko nelīdzsvarotību novēršanu, darba tirgus un sociālās politikas uzlabošanu, Stabilitātes un izaugsmes pakta nosacījumu ievērošanu fiskālajā politikā, maksātspējas procesa mājsaimniecībām un uzņēmējiem uzlabošanu. Par rekomendāciju vienošanās jau ir panākta 2016. gada 15. janvāra ECOFIN sanāksmē.

*Latvijas viedoklis*

Par Lielbritāniju spēkā ir Pozīcija Nr. 1 par 2015. gada 17.-18. decembra Eiropadomē izskatāmajiem jautājumiem, apstiprināta Ministru kabinetā 2015. gada 15. decembrī. Pozīcijā pausta šāda nostāja: “Apvienotās Karalistes dalība Eiropas Savienībā ir ļoti svarīga. Vēlamies redzēt spēcīgu Apvienoto Karalisti spēcīgā ES. Atbalstām pēc iespējas iekļaujošu lēmumu pieņemšanas formātu. ES ekonomiskās izaugsmes ilgtspējas viens no priekšnosacījumiem ir integrēta, veiksmīga Vienotā tirgus darbība, kur lēmumu pieņemšanas procesā ir jāizvairās no valstu dalījuma grupās. Atbalstām priekšlikumu mazināt administratīvo slogu un stiprināt tirdzniecības saites ar ekonomiski augošajiem pasaules reģioniem (ar ASV, ASEAN valstīm, Japānu u.c.). Jau notiek intensīvs ES institūciju un dalībvalstu kopdarbs, lai mazinātu administratīvo slogu, t.sk. uzņēmējdarbībā – darbojas Normatīvās atbilstības un izpildes programma (*Regulatory Fitness and Performance Programme, REFIT*), kā arī notiek darbs pie Labāka regulējuma programmas (*Better Regulation*). Atbalstām nacionālo parlamentu lomas pieaugumu ES lēmumu pieņemšanas procesā. Attiecībā uz “ciešākas savienības” (“*ever closer union*”) veidošanu uzskatām, ka tas ir līgumu interpretācijas jautājums. Jau šobrīd valstīm ir iespēja pašām izvēlēties, vai iet tālākā integrācijā, vai nē. Saprotam Apvienotās Karalistes vēlmi cīnīties ar ļaunprātīgu sociālo pabalstu sistēmas izmantošanu. Esam gatavi meklēt kopīgus risinājumus, respektējot nediskriminācijas principus. Nav pieļaujama diskriminācija starp ES dalībvalstu pilsoņiem, neatkarīgi no tā, vai tas skartu Vienoto tirgu, vai brīvu personu kustību.”

Latvija uzskata, ka svarīgi turpināt pieņemto lēmumu īstenošanu migrācijas un bēgļu krīzes risināšanai. Apzinoties, ka Šengenas telpas nākotne ir atkarīga no ES ārējo robežu efektīvas kontroles, atbalstām Nīderlandes prezidentūras ES Padomē centienus ātri virzīties ar priekšlikuma par Eiropas robežu un krasta apsardzes izveidi izskatīšanu. Pozitīvi vērtējam pirmos Turcijas īstenotos pasākumus ES – Turcijas kopējā rīcības plāna īstenošanā. Tomēr no Turcijas ieceļojušo migrantu skaits joprojām saglabājas augsts, tādēļ nepieciešama turpmāka rīcība migrācijas plūsmu mazināšanai.

Latvija atbalsta eirozonas ekonomikas politikas rekomendācijas apstiprināšanu, jo tās īstenošana veicinās ekonomisko izaugsmi, darba vietu radīšanu un kopumā uzlabos noturību pret ārējiem ekonomiskiem satricinājumiem.

Detalizēta Latvijas pozīcija par februāra Eiropadomē izskatāmajiem jautājumiem tiks sagatavota un iesniegta izskatīšanai 2016. gada 16. februāra Ministru Kabineta sēdē.

1. **Gatavošanās Eiropadomes sanāksmei 2016. gada 17. un 18. martā**

VLP sanāksmē dalībvalstis tiks iepazīstinātas ar 17.- 18. marta Eiropadomes darba kārtības projektu. Informatīvā ziņojuma iesniegšanas brīdī Eiropadomes anotētā darba kārtība vēl nav pieejama.

Plānots, ka marta Eiropadomē valstu un valdību vadītāji turpinās izskatīt ar migrāciju un bēgļu krīzi saistītos jautājumus.

Eiropadomes darba kārtībā būs arī enerģētikas un klimata jautājumi. 2015. gada decembra Eiropadome aicināja Komisiju un Padomi līdz 2016. gada martam izvērtēt Parīzes klimata pārmaiņu konferencē (COP 21) panāktos rezultātus, jo īpaši saistībā ar klimata un enerģētikas politikas satvaru līdz 2030. gadam, un sagatavot tālāk veicamos pasākumus. Sagaidāms, ka  marta Eiropadome turpinās sniegt stratēģiskas ievirzes diskusijā par Klimata un enerģētikas satvara 2030. gadam ieviešanu. Tāpat Eiropadome varētu sniegt vadlīnijas turpmākajam darbam pie enerģētikas drošības pakotnes iniciatīvām, kuru publicēšana plānota 10. februārī.

Kā ik gadu, sagaidāms, ka marta Eiropadomē valstu un valdību vadītāji diskutēs par ekonomisko situāciju un pievērsīsies Eiropas Semestra jautājumiem, noslēdzot Eiropas Semestra pirmo posmu. Tiks izvērtēts, kā kopumā tiek īstenoti 2015. gadā konkrētām valstīm adresētie ieteikumi, un diskutēts par 2016. gada Ikgadējo izaugsmes ziņojumu un tajā noteiktajām prioritātēm – investīciju piesaiste; strukturālo reformu ātrāka īstenošana valstu ekonomiku modernizēšanai; un atbildīga fiskālā politika. Eiropadomē tiks pieņemtas vadlīnijas, kas dalībvalstīm jāņem vērā šī gada Nacionālo reformu programmu un Stabilitātes un Konverģences programmu izstrādē.

**4. Iestāžu nolīguma par labāku likumdošanas procesu ieviešana**

Starpiestāžu sarunas par EK priekšlikumu “Iestāžu nolīgumam par labāku likumdošanas procesu” (turpmāk – Iestāžu nolīgums) norisinājās Latvijas un Luksemburgas prezidentūru laikā. Tās veiksmīgi tika noslēgtas 2015. gada 8. decembrī, un politiskā vienošanās tika panākta 15. decembra VLP. Sagaidāms, ka Iestāžu nolīgums stāsies spēkā pēc tā iekšējās apstiprināšanas iestādēs. Tiek prognozēts, ka tas varētu notikt ne ātrāk par š.g. martu.

Nīderlandes prezidentūra savās prioritātēs ir uzsvērusi, ka šī pusgada laikā pievērsīs uzmanību Iestāžu nolīguma praktiskai ieviešanai. Š.g. 28.-29. janvāra neformālās ES ģenerāldirektoru tikšanās laikā uzmanība tika pievērsta divu Iestāžu nolīguma aspektu ieviešanai – ikgadējā programmēšana un ietekmes novērtējumi. Praktiskai šo un citu Iestāžu nolīguma aspektu ieviešanai ir nepieciešama Padomes iekšēja sagatavošanās un rīcība, tādēļ sagaidāms, ka diskusijas tiks turpinātas.

Latvijas nostāja Iestāžu nolīguma jautājumā ir iekļauta 2015. gada 8. decembra Ministru kabineta apstiprinātajā pozīcijā Nr. 2 “Par priekšlikumu Iestāžu nolīgumam par labāku likumdošanas procesu”.

*Latvijas nostāja:* Latvija atbalsta Nīderlandes prezidentūras ieceres turpmāko sešu mēnešu laikā pievērst uzmanību Iestāžu nolīguma praktiskai ieviešanai. Uzskatām, ka praktiska ieviešana ir tikpat nozīmīga kā noritējušās sarunas par to, īpaši ņemot vērā, ka tas radīs precedentus turpmākai starpiestāžu sadarbībai. Latvija uzskata, ka VLP būtu jāseko līdzi Iestāžu nolīguma ieviešanai praksē.

**2. Latvijas delegācija ES Vispārējo lietu padomes 2016. gada 16. februāra sanāksmei**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve ES;

Inga Skujiņa, valsts sekretāra vietniece Eiropas lietās;

Kristaps Brusbārdis, Vispārējo un institucionālo lietu nodaļas vadītājs;

Inga Ozola, ārlietu ministra biroja vadītāja vietniece;

Mārtiņš Drēģeris, ministra padomnieks;

Kristīne Stepa, pirmā sekretāre, Antici.

Iesniedzējs: ārlietu ministrs Edgars Rinkēvičs

Vīza: valsts sekretārs Andrejs Pildegovičs

08.02.2016. 09:07

2017

Irita Ķīse, 67016311

irita.kise@mfa.gov.lv